**אַבָּא, חַכֶּה לִי** (באנגלית: **Wait for Me, Daddy**) הוא תצלום שצילם קלוד פ' דטלוף (Claude P. Dettloff) ב-1 באוקטובר 1940 בעת מצעד של מגויסי "הרגימנט של קולומביה הבריטית" (The British Columbia Regiment) בניו וסטמינסטר שבקולומביה הבריטית בקנדה. בעת שדטלוף צילם את התמונה, רץ וורן ברנרד (Warren "Whitey" Bernard) מידי אמו לעבר אביו, טוראי ג'ק ברנרד (Jack Bernard). התמונה זכתה לחשיפה רבה בקנדה בתקופת מלחמת העולם השנייה ושימשה במסע הפרסום לאגרות המלחמה.

רקע
---

בשבת 26 באוגוסט 1939 הכריז אדולף היטלר כי הוא תובע מפולין את עיר הנמל דנציג. בשעה 04:45 בבוקר קיבל השָליש של הרגימנט של קולומביה הבריטית שיחת טלפון מאוטווה המורה לו לגייס את הרגימנט. חיילים התפרסו ברחבי העיר כדי לאבטח מקומות רגישים. ב-10 בספטמבר 1939 הכריז הפרלמנט הקנדי מלחמה על גרמניה הנאצית, שפלשה לפולין בראשית החודש. בעוד יחידות צבא אחרות נשלחו לבריטניה, הרגימנט של קולומביה הבריטית נשאר בחוף המערבי. לאחר כמה חודשים של אימונים ושמירות, הצטוו החיילים לצעוד לניו וסטמיניסטר כדי לעלות על רכבת שתוביל אותם ליעד בלתי ידוע.

המצעד
-----

כשעבר המצעד ברחוב השמיני בניו וסטמינסטר התמקם קלוד דטלוף, צלם העיתון המקומי Vancouver Daily Province, כדי לצלם את טור הצועדים במורד הגבעה. כשהתכונן לצלם, ראה לפתע ילד רץ ברחוב. התצלום מנציח את הילד בן החמש, וורן ברנרד, ניתק מאחיזתה של אמו ורץ לזרועותיו של אביו. תמונתו של דטלוף זכתה לפרסום עולמי ואף זכתה לחשיפה במגזין לייף. במהלך מלחמת העולם השנייה הייתה התמונה תלויה בכל בתי הספר בקולומביה הבריטית.

יעדם הבלתי ידוע של החיילים הייתה העיר נאנאימו (Nanaimo) במרחק 3 שעות נסיעה משם. לאחר תקופת אימונים ארוכה הם נשלחו לצרפת ולהולנד ושבו הביתה בסיום המלחמה. לימים התגרשו ג'ק וברניס ברנרד.

שלא בטובתו תפס דטלוף בתצלום דמות הקשורה לסיפור ידוע הרבה פחות, אם כי בהחלט משקף את קנדה בתקופת המלחמה. בשוליה השמאליים של התמונה, האישה השלישית הצועדת מאחורי ברניס ברנארד, לבושה מעיל שחור ארוך ומביטה ישירות למצלמה, היא אגנס קונפורטין (Confortin), למשפחת פאוור, שליוותה את ידידתה פיליס דים באותו יום כדי לצפות בגברים הצעירים של ניו וסטמינסטר יוצאים לדרכם. גם ברזולוציה המוגבלת של התמונה, ניתן להבחין במבטה הקודר של אגנס המשקפת את הדאגה שלה לשני אחיה, וילפריד ולארי פאוור, שאותה עת כבר היו מגויסים. לארי פאוור שב לקנדה ב-1944 כשהוא סובל מהפרעת דחק פוסט-טראומטית חמורה. וילפריד פאוור נהרג בקרב במרץ 1945 ליד ארנהם במסגרת ההכנות של הכוחות הקנדיים לשחרור ארנהם באפריל 1945.

הנצחת האירוע
------------

פסל המנציח את האירוע הניצב בקרבת המקום בו צולמה התמונה.
ב-4 באוקטובר 2014 הוסר הלוט מעל פסל ברונזה שהציבה עיריית ניו וסטמינסטר בקרבת המקום שבו צולמה התמונה המשחזר את האירוע. בטקס נכחו וורן ברנארד עצמו וותיקי מלחמת העולם השנייה. לרגל האירוע הונצחה התמונה גם בבול ובמטבע של שני דולר. ב-2015 התקיים שחזור של המצעד לציון 70 שנה לסיום מלחמת העולם השנייה.

קישורים חיצוניים
----------------

ויקישיתוף מדיה וקבצים בנושא **אבא, חכה לי** בוויקישיתוף
* קישור לאתר Google Street View במקום התצלום
* "Wait For Me, Daddy" (אורכב 02.09.2012 ב WebCite), קטע מתוך "The History of Metropolitan Vancouver" מאת צ'אק דייוויס

הערות שוליים
------------

1. 1 2  Davis, Chuck (2010). "Wait For Me, Daddy". The History of Metropolitan Vancouver.
2. ↑  "The Second World War 1939 – 1945". The British Columbia Regiment (Duke of Connaught's Own Rifles). 2010.
3. 1 2  Lucas, Dean (July 7, 2010). "Wait for me, Daddy". Famous Pictures.
4. ↑  "The British Columbia Regiment (Duke of Connaught's Own Rifles), Eighth Street at Columbia Avenue". Vancouver Sun. 2010.
5. ↑  "Second World War Service Files: Canadian Armed Forces War Dead". Library and Archives Canada. Archived from the original on 27 February 2014. Retrieved 27 February 2014.
6. ↑  'Wait for me, Daddy' photo immortalized in bronze, CTV news, October 4, 2014
7. ↑  "Iconic WWII photo to be immortalized in sculpture". CBC News.